TIFLOLOŠKI MUZEJ

Augusta Šeone 34

10000 Zagreb

RKP:1038

**OBRAZLOŽENJE POLUGODIŠNJEG IZVJEŠTAJA O IZVRŠENJU FINANCIJSKOG PLANA ZA 2025. GODINU**

Obveza izrade Polugodišnjeg izvještaja o izvršenju financijskog plana utvrđena je Zakonom o proračunu.

Osnovna svrha navedenog izvještaja je dati informacije o:

* planiranim i ostvarenim prihodima i rashodima, primicima i izdacima tijekom

izvještajnog razdoblja iskazanim prema proračunskim klasifikacijama,

* ostvarenju postavljenih planova i
* uspješnosti ispunjenja postavljenih ciljeva.

S obzirom da je Tiflološki muzej korisnik državnog proračuna, izvještaj je napravljen po novčanom načelu.

Sadržaj Polugodišnjeg izvještaja o izvršenju financijskog plana čine:

* **Opći dio:**

1. Sažetak Računa prihoda i rashoda i Računa financiranja,
2. Račun prihoda i rashoda, u kojem su prihodi i rashodi iskazani po ekonomskoj

klasifikaciji i izvorima financiranja, a rashodi i po funkcijskoj klasifikaciji,

1. Račun financiranja, u kojem su primici i izdaci iskazani po ekonomskoj

klasifikaciji i izvorima financiranja,

1. Opći dio za korisnike državnog proračuna sadržava prijenos sredstava iz prethodne godine i odnos sredstava u slijedeću godinu,

* **Posebni dio:**

1. izvršenje rashoda i izdataka iskazanih po izvorima financiranja i ekonomskoj

klasifikaciji, raspoređenih u programe koji se sastoje od aktivnosti i projekata,

* **Obrazloženje:**

1. Općeg dijela, odnosno ostvarenja prihoda i primitaka, rashoda i izdataka te

prenesenog manjka odnosno viška financijskog plana,

1. Posebnog dijela, odnosno izvršenja aktivnosti i projekata iz posebnog dijela

financijskog plana s ciljevima koji su ostvareni provedbom programa i

pokazateljima uspješnosti realizacije tih ciljeva,

* **Posebni izvještaji:**

a. Izvještaj o korištenju sredstava fondova Europske unije,

b. Izvještaj o zaduživanju na domaćem i stranom tržištu novca i kapitala,

c. Izvještaj o danim zajmovima i potraživanjima po danim zajmovima,

d. Izvještaj o stanju potraživanja i dospjelih obveza te o stanju potencijalnih obveza

po osnovi sudskih sporova.

1. **OBRAZLOŽENJE OPĆEG DIJELA**

U općem dijelu su prikazani planirani i izvršeni prihodi i rashodi po ekonomskoj i funkcijskoj klasifikciji te prema izvorima financiranja.

Ukupni prihodi za 2025. godinu planirani su u iznosu od 546.676 EUR, a u razdoblju od 1. siječnja do 30. lipnja 2025. godine su izvršeni u iznosu od 274.896,42 EUR ili 50% godišnjeg plana.

Ukupni rashodi za 2025. godinu su planirani u iznosu 546.676 EUR, a u razdoblju od 1. siječnja do 30. lipnja 2025. godine su izvršeni u iznosu 277.723,17 EUR ili 51% godišnjeg plana.

U izvještaju o prihodima i rashodima prema ekonomskoj klasifikaciji izvršenje ukupnih prihoda se u cijelosti odnosi na prihode poslovanja.

U strukturi ukupno izvršenih rashoda najveći je udio rashoda poslovanja s 99,45%, a udio rashoda za nabavu nefinancijske imovine iznosi 0,55%.

Rashodi poslovanja su izvršeni u iznosu 276.198,79 EUR ili 51,54% godišnjeg plana, a rashodi za nabavu nefinancijske imovine su izvršeni u iznosu 1.524,38 EUR ili 14,16% godišnjeg plana.

U izvještaju o prihodima i rashodima prema izvorima financiranja muzej je u odnosu na tekući plan izvršio prihode prema slijedećim izvorima:

* Izvor 11 (iz proračuna) 270.095,42 EUR ili 50,14% izvršeno u odnosu na godišnji plan
* Izvor 31 (vlastiti prihodi) 2.670,00 EUR ili 66,75% izvršeno u odnosu na godišnji plan
* Izvor 43 (ostali prihodi) 2.131,00 EUR ili 79,19% izvršeno u odnosu na godišnji plan

Struktura izvršenja rashoda u odnosu na tekući plan prema izvorima je slijedeća:

* Izvor 11 (iz proračuna) 270.095,42 EUR ili 50,14% izvršeno u odnosu na godišnji plan
* Izvor 31 (vlastiti prihodi) 5.425,10 EUR ili 135,63% izvršeno u odnosu na godišnji plan
* Izvor 43 (ostali prihodi) 2.202,65 EUR ili 55,07% izvršeno u odnosu na godišnji plan

U izvještajnom razdoblju sredstva su se trošila u skladu s financijskim planom.

Po funkcijskoj klasifikaciji ukupni planirani i izvršeni rashodi pripadaju službi kulture.

U izvještajnom razdoblju nije bilo primitaka i izdataka.

Donos sredstava iz prethodne godine iznosi 24.963,83 EUR, a prijenos sredstava u slijedeće razdoblje iznosi 22.137,08 EUR.

1. **OBRAZLOŽENJE POSEBNOG DIJELA**

U posebnom dijelu je prikazano izvršenje financijskog plana rashoda po aktivnostima i po izvorima financiranja, te je u njemu moguće vidjeti kako je izvršen plan po svakom od njih.

Aktivnost A78000022 Administracija i upravljanje

Na ovoj aktivnosti planirani rashodi iznose 546.676,00 EUR , a izvršeno je 277.723,17 EUR, što iznosi 50,80% izvršenja godišnjeg plana.

Aktivnost je financirana iz proračuna (izvor 11).

Aktivnost A78000122 Programska djelatnost

Na ovoj aktivnosti planirani rashodi iznose 35.936,00 EUR, a izvršeno je 8.028,35 EUR, što iznosi 22,34% izvršenja godišnjeg plana.

Programska djelatnost je financirana iz proračuna (izvor 11).

Kroz programsku djelatnost provode se slijedeći posebni programi:

* Digitalna pristupačnost web stranice Tiflološkog muzeja
* Digitalizacija uredskog poslovanja
* Informatizacija-nabava informatičke opreme
* Investicije
* Izložba Donacija dr. Zvonimir Pavišić
* Izložba Velika djela iz kolekcije Pavla Beljanskog
* Izmjene u stalnom postavu
* Pedagoški programi
* Slijepi vodič kroz stalni postav Tiflološkog muzeja
* Nabava beskiselinskih i arhivskih kutija
* Izdavanje priručnika Pristupačnost za sve -II
* Restauracija Oftalmološke zbirke

Slijede opisni rezultati koji su se postigli provedbom programa odnosno važnijih aktivnosti i projekata unutar navedenih programa:

Digitalna pristupačnost web stranice Tiflološkog muzeja

Izvršenje programa „Digitalna pristupačnost web stranice Tiflološkog muzeja“ planira se do studenog 2025. Izvršena je evaluacija pristupačnosti web sjedišta. U tijeku je implementacija standarda pristupačnosti web sadržaja na stranici Tiflološkog muzeja u suradnji s programerima tvrtke Novena.

Digitalizacija uredskog poslovanja

Tiflološki muzej je prema novoj Uredbi o uredskom poslovanju instalirao aplikaciju za urudžbiranje koja osigurava uredsko poslovanje. Nova web aplikacija e-Castor je instalirana te je izvršena kratka obuka dvaju zaposlenika za implementiranjem iste.

Potrebna je završna obuka zaposlenika te aktivna primjena aplikacije nakon što Centar MCS složi predmete prema uputama zaposlenika. Obuka i implementiranje aplikacije se nastavlja do kraja godine.

Novi informacijski sustav pomoću kojega se upravlja dokumentima, pripadnim poslovnim procesima, radnim tokovima i podacima uključuje: izradu dokumenata, primitak, raspoređivanje, obradu, izdavanje, otpremu, arhiviranje i izlučivanje, u okviru obavljanja poslova javnopravnog tijela, sukladno pravilima uredskog poslovanja

Informatizacija-nabava informatičke opreme

U planu informatizacije napravljen je popis informatičke opreme koja se planirala nabaviti u svrhu unaprijeđenja posla i funkcionalnosti rada. Program je djelomično izvršen. Do sada je nabavljeno sljedeće: Microsoft Office Home and Business 2021 Croatian, Mikrotik Router BORD RB5009 Upr+S+IN ARMv8 CPU i Mikrotik Cloud Router Switch CRS326-24P-25+RM

U tijeku je nabava ostale predviđene informatičke opreme.

Ovim programom ostvaren je cilj, zamjena zastarjele opreme kojoj je istekao tehnološki vijek trajanja te je omogućen nesmetan svakodnevni rad glavnog servera. Suvremenija oprema je omogućila rad sa novim aplikacijama.

Investicije

1. Zamjena neispravne opreme sustava videonadzora - Postojeća oprema sustava video nadzora nabavljena je 2008. godine. Zbog dotrajalosti i neispravnosti kamera u izložbenom prostoru bila je potreba njihove zamjene, što je i izvršeno. Nabavljene su nove kamere (Hikvision KAMERA DS-2CE57H8T-VPITF(2.8mm), izvršena je njihova montaža, programiranje i podešavanje sustava videonadzora.

2. Zamjena sustava protuprovale - Tiflološki muzej ima ugrađen protuprovalni sustav od 2008. godine kada je izvršena adaptacija muzeja. Ugrađen je u cijeli muzej i pokriva oko 650 m². Zbog učestalih kvarova i troškova održavanja planirano je zamijeniti ga novim koji udovoljava suvremenim standardima zaštite. Kako se pri zamjeni sustava neće moći u potpunosti koristiti prostor stalnog postava, program će se realizirati tijekom ljetnih mjeseci.

Ovim programima ostvariti će se najvažniji cilj, povećanje sigurnosti i zaštite izložbenog prostora Tiflološkog muzeja kao i sigurnost posjetitelja.

Izložba Donacija dr. Zvonimir Pavišić

Izvršenje izložbe Donacija dr. Zvonimir Pavišić planira se u prosincu 2025.

U tijeku je obrada i istraživački rad darovane građe iz ostavštine dr. Zvonimir Pavišić. Također se radi na odabiru eksponata za izložbu i izradi scenarija izložbe.

Izložba Velika djela iz kolekcije Pavla Beljanskog

Izložba „Dodirni i osjeti“omogućila je da osjetitelji sa stečenim ili urođenim invaliditetom (slijepi i slabovidni), dobiju uvid u dio kolekcije Spomen-zbirke Pavla Beljanskog.

Izloženo je deset predmeta – replika i interpretacija predmeta koji vjerno prikazuju odabrane originale – osam djela umjetnika zastupljenih u kolekciji Pavla Beljanskog. Odabrana umjetnička djela predstavljena su putem grafičkih dijagrama koji prenose sve detalje i njihovu raznoliku teksturu, zatim gipsanih kopija u proporcijama originala, kao i dva 3D modela izrađena od prirodnih materijala. Izložbu prate audio-deskripcija, opisi na Brailleovom pismu i legende posebno prilagođene slabovidnim osobama. Trajanje izložbe: 29.4 – 25.5.2025. Opseg: 10 taktilnih radova.

Izmjene u stalnom postavu

Do sada je u sklopu ovog programa promijenjen zvučni dio na prozoru te je dodana komponenta povjetarca prilikom otvaranja prozora. Također je ugrađna toplohladna poloča na kraju ulaznog hodnika u Tamnu sobu. Prethodno ovim radovima bilo je potrebno obnoviti i dodati strujne instalacije kako bismo osigurali sigurnost naših posjetitelja.

Program još nije u cijelosti dovršen, ali ciljevi cjelovitog programa su nadogradnja multisenzoričkih doživljaja u Tamnoj sobi koja će posjetiteljima još više i neposrednije dočarati stanje nevida te ga na taj način i senzibilizirati prema osobama s invaliditetom, ponajprije slijepih i slabovidnih.

Pedagoški programi

U suradnji s vanjskom suradnicom osmišljen je, koordiniran i proveden program radionica vezanih uz obilježavanje Tjedna mladih, i Tjedna znanosti 2025. g. (program prevencije nasilja među mladima; Dobar prijatelj i Upoznaj me)  kao i program vezan uz izložbu Dodirni i osjeti (radionica: Upoznaj umjetnost). Održane su 3 radionice za učenike osnovne i srednje škole kao i za korisnike Odjela za psihosocijalnu rehabilitaciju odraslih osoba Centra za odgoj i obrazovanje Vinko Bek, svaka u trajanju od 60 minuta. Radionice su održane u travnju i svibnju 2025. godine u prostoru Tiflološkog muzeja.

Slijepi vodič kroz stalni postav Tiflološkog muzeja

U tijeku je provedba pilot projekta koji se obavlja u suradnji sa slijepom osobom, vanjskim suradnikom. Kako bi se ostvario cilj projekta vođenje videćih posjetitelja pod povezom u razgled postava bilo je potrebno ciljano obučiti slijepu osobu za vodstva po postavu. Do sada je napisan scenarij, usklađen je sa mogućnostima slijepe osobe, uvedene su korekcije te je izvršena obuka/trening slijepe osobe, a od jeseni će se program provoditi za javnost, sa zainteresiranim posjetiteljima.

Ostvaren je cilj projekta, u ovoj etapi, obuka slijepe osobe za vodstva te usklađivanje s njenim mogućnostima. Ovim projektom ostvaruje se inkluzivni pristup, uključivanje slijepih osoba u programe TM.

Nabava beskiselinskih i arhivskih kutija

U tijeku je nabava beskiselinskih i arhivskih kutija koja će se po planu realizirati tijekom listopada. Do sada je izvršena preraspodjela i demontaža metalnih polica i regala iz dva spremišta u čuvaonici TM, čime je došlo realokacije velikog dijela zbirki. Muzejski predmeti su regrupirani kako bi se prostor što bolje iskoristio, a nove arhivske kutije što racionalnije nabavile.

Izdavanje priručnika Pristupačnost za sve -II

Tiflološki muzej je 2022. godine objavio prvi dio publikacije „Pristupačnost za sve” kao nadopunu edukacije jednakog naziva (prvotno poznate kao „Muzej za sve”). Dugogodišnje iskustvo naših stručnih djelatnika, kao i naša temeljna znanstvena disciplina, usmjerili su nas prema istraživanju pristupačnosti i prilagodbe muzeja osobama s invaliditetom. Ideja edukacije i priručnika bila je upoznati i educirati što veći broj kolega o važnim temama iz područja pristupačnosti jer se svake godine suočavamo sa sve većim brojem upita vezanim uz prilagodbu prostora, informacija i komunikacije.

Kako bismo osigurali što kvalitetniji i sveobuhvatniji pristup, odlučili smo napraviti iskorak u konceptu edukacije, ali i izdati drugi dio priručnika. Time smo omogućili modularnost, ali i pružili čitav dijapazon mogućnosti prilagodbi i komunikacije s posjetiteljima s invaliditetom. Također smo omogućili stručnoj zajednici kontinuirano stručno usavršavanje na području pristupačnosti.

Drugi cilj programa je nastavak njegovanja inkluzivne kulturne prakse, koja ne podrazumijeva izradu prilagodbi „za nekoga“, već izradu „zajedno s onima” kojima su namijenjene.

Priručnik je strukturiran u pet tematskih cjelina. Svi prilozi, svaki na svoj način, dijelom pokazuju i teškoće s kojima se određena skupina osoba s invaliditetom susreće, ali i pozitivne primjere inkluzije kao rezultat dugogodišnjeg zalaganja i rada.

Priručnik, dimenzija 23,5 x 16,5 cm, opsega 108 stranica, izdan je u nakladi od 300 primjeraka pod ISBN 978-953-7287-58-0, a CIP zapis dostupan je u računalnome katalogu Nacionalne i sveučilišne knjižnice u Zagrebu pod brojem 001266772.

Restauracija Oftalmološke zbirke

Izvršenje programa „Restauracija Oftalmološke zbirke“ planira se u listopadu 2025.

U tijeku su konzervatorsko restauratorski radovi na tri predmeta od strane obrta za restauraciju Ferrum.

Aktivnost A78000222 Administracija i upravljanje – ostali izvori

Na ovoj aktivnosti planirani rashodi iznose 8.000,00 EUR, a izvršeno je 7.627,75 EUR što iznosi 95,35% izvršenja godišnjeg plana.

Aktivnost je financirana iz vlastitih prihoda (izvor 31) i ostalih prihoda (izvor 43)

Stanje novčanih sredstva na računima na početku razdoblja iznosi 32.207,95 EUR, a na kraju razdoblja iznosi 29.381,20 EUR.

1. **POSEBNI IZVJEŠTAJI**

* Izvještaj o zaduživanju na domaćem i stranom tržištu novca i kapitala –

muzej se nije zaduživao na domaćem i stranom tržištu kapitala.

* Izvještaj o korištenju sredstava fondova Europske unije –

muzej nije koristio sredstva fonodova Europske unije

* Izvještaj o danim zajmovima i potraživanjima po danim zajmovima –

muzej nije imao danih zajmova

* Izvještaj o stanju potraživanja i dospjelih obveza te o stanju potencijalnih obveza po osnovi sudskih sporova –

muzej nije imao dospjelih i potencijalnih obveza po osnovi sudskih sporova

* Izvještaj o danim jamstvima i plaćanjima po protestiranim jamstvima -

muzej nije davao jamstva i nije imao plaćanja po protestiranim jamstvima.

U Zagrebu, 29.07.2025.

Ravnateljica

Nina Sivec